บสท.รายได้ล้นตุ่มขายที่ให้เกษตรกร
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — บสท. โชว์ 7 เดือนยอดรายได้ทะลุ 2.22 หมื่นล้าน ขายที่ให้ ส.ป.ก.แก้ปัญหาชาวบ้านบุกรุก
นางจุไรรัตน์ ปันยารชุน กรรมการ ผู้จัดการ บรรษัทบริหารสินทรัพย์ไทย (บสท.) เปิดเผยว่า ผลการดำเนินงานรอบ 7 เดือนแรก มีเงินสดรับการ บริหารจัดการรวม 2.22 หมื่นล้านบาท คิดเป็น 105% ของเป้าหมายทั้งปี 2.12 หมื่นล้านบาท แบ่งเป็นการรับชำระหนี้ 1.2 หมื่นล้านบาท จากเป้าหมาย 1.38 หมื่นล้านบาท ขายสินทรัพย์รอการขาย 1.02 หมื่นล้านบาท จากเป้า 7,400 ล้านบาท 
บสท.จึงปรับเป้าหมายการจัดเก็บรายได้ในปีนี้เพิ่มขึ้นเป็น 3 หมื่นล้านบาท เพื่อเพิ่มมูลค่าเงินคืนรัฐและเจ้าหนี้สถาบันการเงิน ก่อนที่จะเลิกกิจการในเดือน มิ.ย.ปีหน้า 
นายเชาว์รัตน์ เชาวน์ชวานิล ผู้ช่วยกรรมการผู้จัดการ สายงานบริหารทรัพย์สิน กล่าวว่า ในเดือน ก.ย.นี้ จะจัดแคมเปญ Knock down Price โดยนำดินเปล่า ที่ดินพร้อมสิ่งปลูกสร้างในเขตกรุงเทพฯ ปริมณฑล และภาคอีสาน มูลค่ารวม 6,000 ล้านบาท โดยตั้งเป้าหมายไว้ 400500 ล้านบาท 
นางจุไรรัตน์ กล่าวเพิ่มเติมว่า เมื่อวันที่ 3 ส.ค.ที่ผ่านมา รัฐบาลได้มอบหมายให้สำนักงานการปฏิรูปที่ดินเพื่อเกษตรกรรม (ส.ป.ก.) เข้ามาแก้ไขปัญหาการบุกรุกที่ดินของเกษตรกรโดยได้ข้อตกลงเบื้องต้นว่า ส.ป.ก.จะซื้อที่ดินใน จ.ขอนแก่น พื้นที่ 400 ไร่ มูลค่า 20 ล้านบาท เพื่อนำไปจัดสรรให้แก่เกษตรกร 1,800 ราย ทำกิน หรือคนละ 15 ไร่ โดยขอให้เกษตรกรที่ต้องการมีที่ทำกินของตัวเองไปจดทะเบียนกับ ส.ป.ก.ให้ถูกต้องตามกฎหมาย
“ขณะนี้ชาวบ้านที่บุกรุกที่ดิน บสท.ใน จ.อุบลราชธานี และขอนแก่นได้เริ่มทยอยออกจากที่ดิน บสท. เนื่องจากหน่วยงานของรัฐและ บสท.เข้าไปทำความเข้าใจเกษตรกรให้ไปขึ้นทะเบียนกับหน่วยงานของรัฐให้ถูกต้องถึงจะมีสิทธิที่จะมีที่ดินทำกิน ไม่ใช่คนจับจองก่อนมีสิทธิก่อน” นางจุไรรัตน์ ระบุ
ทั้งนี้ บสท.ได้รวบรวมที่ดินขนาด 100 ไร่ขึ้นไปที่เหมาะสมกับการทำเกษตรกรรมร่วม 2 หมื่นไร่ เพื่อให้ ส.ป.ก.และหน่วยงานของรัฐเข้าไปซื้อในราคาพิเศษเพื่อนำไปจัดสรรให้เกษตรกรทำกิน